রতন টাটার নাম ব্যবহারে নিষেধাজ্ঞা দিল্লি হাইকোর্টের!

নয়াদিল্লি: প্রয়াত রতন টাটার (Ratan Tata) নাম, ছবি, টাটা লোগো কোনও পুরস্কার বিতরণী অনুষ্ঠানে ব্যবহার করা যাবে না, এক মামলায় এই নিয়ে নিষেধাজ্ঞা জারি করল দিল্লি হাইকোর্ট (Delhi High Court)। কিংবদন্তি শিল্পপতির জনপ্রিয়তার নিরিখে ‘রতন টাটা’ শব্দ দুটিকে পরিচিত ট্রেডমার্ক হিসেবে গণ্য করা যায় কি না, তা আদালতের বিবেচনাধীন।

‘রতন টাটা আইকন অ্যাওয়ার্ড’ নামে পুরস্কার প্রদানের উদ্যোগ নিয়েছিলেন রজত শ্রীবাস্তব (Rajat Shrivastava) নামে এক ব্যক্তি। এই প্রয়াস বৌদ্ধিক সম্পত্তি আইনের (Intellectual Property Act) পরিপন্থী দাবি করে আদালতে আবেদন করে স্যর রতন টাটা ট্রাস্ট (Sir Ratan Trust) এবং টাটা ট্রাস্টস (Tata Trusts)।

আরও পড়ুন: ৯০০ ভোটে জয়, আম আদমি পার্টির মুখরক্ষা করলেন অতিশী

এই মামলায় বিচারপতি মিনি পুষ্করানার মন্তব্য, রতন টাটা নামটি অত্যন্ত পরিচিত একটি চিহ্ন/প্রতীক হিসেবে পরিচিতি পেয়েছে। প্রয়াত রতন টাটা নিঃসন্দেহে এক উল্লেখযোগ্য ব্যক্তিত্ব। তাঁর নাম সংরক্ষিত হওয়া উচিত।

রতন টাটার নাম ব্যবহার করা হবে না এবং এই নামে কোনও পুরস্কার প্রদান করা হবে না বলে আশ্বাস দিয়েছে অভিযুক্ত পক্ষ। তা সত্ত্বেও অভিযুক্ত পক্ষকে মুচলেখা দেওয়ার নির্দেশ দিয়েছে দিল্লি উচ্চ আদালত। ১২ ফেব্রুয়ারি মামলার পরবর্তী শুনানি।